6a5fc6f6f454b599e7cd741525fc7eb3
### Πως πάω στη Γαύδο;


travelmyth.gr
2021.04

Όσοι επιθυμούν να ταξιδέψουν στη Γαύδο μπορούν να φτάσουν στο νησί ακτοπλοϊκώς από λιμάνι της [Κρήτης](https://www.travelmyth.gr/κρητη/ξενοδοχεια). Η Γαύδος δε συνδέεται με το ηπειρωτικό τμήμα της χώρας με απευθείας δρομολόγια πλοίων. Το **λιμάνι** της Γαύδου βρίσκεται στον οικισμό Καραβέ και εξυπηρετεί την ακτοπλοϊκή σύνδεση του νησιού με τα [Χανιά](https://www.travelmyth.gr/χανια/ξενοδοχεια) όλο το χρόνο και με το [Ηράκλειο](https://www.travelmyth.gr/ηρακλειο/ξενοδοχεια) Κρήτης κατά τους καλοκαιρινούς μήνες.  

  

Από τα Χανιά, μπορείτε να φτάσετε στη Γαύδο μέσω των λιμένων που βρίσκονται στις τοποθεσίες [Σφακιά](https://www.travelmyth.gr/σφακια/ξενοδοχεια), [Λουτρό](https://www.travelmyth.gr/λουτρο/ξενοδοχεια), [Αγία Ρούμελη](https://www.travelmyth.gr/αγια-ρουμελη/ξενοδοχεια), [Παλαιοχώρα](https://www.travelmyth.gr/παλαιοχωρα/ξενοδοχεια) και [Σούγια](https://www.travelmyth.gr/σουγια/ξενοδοχεια). Πλοία που ξεκινούν από τα Σφακιά, οδηγούνται στο Λουτρό, έπειτα στην Αγία Ρούμελη και φτάνουν στη Γαύδο σε 3 ώρες και 45 λεπτά. Από το λιμάνι της Παλαιοχώρας, τα πλοία κατευθύνονται προς τη Σούγια, κάνουν ακόμη μία στάση στην Αγία Ρούμελη και τερματίζουν στη Γαύδο, με συνολική διάρκεια ταξιδιού τις 4 ώρες. Κατά τη διάρκεια του καλοκαιριού, μπορείτε να προσεγγίσετε τη Γαύδο από το Ηράκλειο, μέσω των λιμένων σε [Σούγια](https://www.travelmyth.gr/σουγια/ξενοδοχεια) και [Πλακιά](https://www.travelmyth.gr/πλακιας/ξενοδοχεια).  

  

Από την [Αττική](https://www.travelmyth.gr/αττικη/ξενοδοχεια), μπορείτε να προσεγγίσετε τα Χανιά και το Ηράκλειο μέσω του [Πειραιά](https://www.travelmyth.gr/πειραιας/ξενοδοχεια) και της [Ραφήνας](https://www.travelmyth.gr/ραφηνα/ξενοδοχεια). Από την [Αθήνα](https://www.travelmyth.gr/αθηνα/ξενοδοχεια), μπορείτε να φτάσετε στο λιμάνι των Χανίων, τη [Σούδα](https://www.travelmyth.gr/σουδα/ξενοδοχεια), μέσω του Πειραιά σε πεντέμισι έως 9 ώρες, ανάλογα με τον τύπο πλοίου που θα επιλέξετε. Για το λιμάνι του Ηρακλείου, δρομολόγια πλοίων εκτελούνται από το λιμάνι του Πειραιά, αλλά και της Ραφήνας.  

  

Τα κοντινότερα **αεροδρόμια** στη Γαύδο, είναι ο Διεθνής Αερολιμένας Χανίων «Ι. Δασκαλογιάννης» και ο Κρατικός Αερολιμένας Ηρακλείου «Νίκος Καζαντζάκης».



a2e0fcd1576a284d82072ea8852c6fcb
### Που να μείνω στη Γαύδο;


travelmyth.gr
2021.04

Η Γαύδος έχει ελάχιστα καταλύματα και διαθέτει βασικές τουριστικές υποδομές. Καταλύματα θα βρείτε διασκορπισμένα σε πολλά μέρη του νησιού, που είναι άλλωστε μικρό και οι αποστάσεις για να πάτε από μία πλευρά στην άλλη είναι μικρές. Διαμερίσματα, σπίτια και στούντιο είναι διαθέσιμα για τη διαμονή σας στη [Γαύδο](https://www.travelmyth.gr/γαυδος-γαυδος/ξενοδοχεια), είτε επιλέξετε να μείνετε δίπλα σε κάποια παραλία, είτε στην πρωτεύουσα του νησιού, το [Καστρί](https://www.travelmyth.gr/καστρι-γαυδος/ξενοδοχεια). Ο μικρός αριθμός καταλυμάτων δεν αποτελεί πρόβλημα για τους χιλιάδες επισκέπτες που επιλέγουν να περάσουν τις διακοπές τους στο νησί, που είναι κατά βάση κατασκηνωτές.



3f8346d6fe2a2ac007cdb2de690f5e23
### Ποια μέρη έχει η Γαύδος;


travelmyth.gr
2021.04

Η **πρωτεύουσα** της Γαύδου είναι το **Καστρί** που έχει σύμφωνα με την εθνική απογραφή του 2011 της Ελληνικής Στατιστικής Αρχής, 37 κατοίκους. Το λιμάνι του νησιού είναι στον οικισμό **Καραβέ** με 21 μόνιμους καταγεγραμμένους κατοίκους και το νοτιότερο χωριό της Γαύδου είναι τα **Βατσιανά** με 31 κατοίκους. Τη λίστα με τους λιγοστούς μα πολύ γραφικούς οικισμούς του νησιού συμπληρώνουν η **Άμπελος** και η **Φώκια** με 10 και 53 δηλωμένους κατοίκους αντίστοιχα. Στο δήμο Γαύδου ανήκει και η ακατοίκητη νησίδα **Γαυδοπούλα** στα βορειοδυτικά, που μαζί με τη Γαύδο, είναι νησιά ενταγμένα στο δίκτυο Natura 2000 και οι περιοχές τους προστατεύονται από την ευρωπαϊκή νομοθεσία.



6e09e85021fbeccf7dc7a97d9a9e1dda
### Ποια είναι τα αξιοθέατα στη Γαύδο;


travelmyth.gr
2021.04

Η Γαύδος είναι το νησί που σύμφωνα με τη μυθολογική προσέγγιση η Καλυψώ κρατούσε αιχμάλωτο τον Οδυσσέα. Σήμερα, εντυπωσιάζει τους επισκέπτες με τα αξιοθέατά του.  

  

Στη δυτική πλευρά του νησιού, νότια του οικισμού Άμπελος δεσπόζει ο Φάρος από όπου μπορείτε να απολαύσετε εκπληκτικά ηλιοβασιλέματα με θέα τη θάλασσα. Ο παλιός **Φάρος της Αμπέλου** χτίστηκε το 1880 πάνω από τις απόκρημνες ακτές της νοτιοδυτικής Γαύδου σε υψόμετρο 368 μέτρων και ήταν ορατός από απόσταση 40 μιλίων. Το 1942 καταστράφηκε σχεδόν ολοκληρωτικά από βομβαρδισμούς, όμως ανακατασκευάστηκε. Στον χώρο λειτουργεί **μουσείο φάρου** με αίθουσες φωτογραφιών και εκθέσεις από παλιό εξοπλισμό.  

  

Από τα πιο σημαντικά αξιοθέατα του νησιού είναι οι **Καμαρέλες** στην Τρυπητή, στο ακρωτήρι με το θρόνο. Το βραχώδες ακρωτήρι με τις τρεις διαδοχικές καμάρες βρίσκεται 7 χλμ. νότια της Καραβέ και είναι το νοτιότερο σημείο της [Ελλάδας](https://www.travelmyth.gr/ελλαδα/ξενοδοχεια) και της Ευρώπης. Πάνω από τις Καμαρέλες, υπάρχει το χαρακτηριστικό σημείο της Γαύδου με την υπερμεγέθη **καρέκλα** από όπου η θέα στο πέλαγος είναι μοναδική. Μπορείτε να φτάσετε εκεί δια θαλάσσης με σκάφος ή από μονοπάτι με σημείο εκκίνησης τον Κόρφο ή τα Βατσιανά. Από τον Κόρφο θα διανύσετε απόσταση περίπου 4 χιλιομέτρων και στην πορεία θα συναντήσετε σημεία με θέα που κόβει την ανάσα και εγκαταλειμμένες αγροικίες. Δίπλα στην παραλία της Τρυπητής βρίσκεται η **Αλυκή**, θαλασσολίμνη που το καλοκαίρι αποξηραίνεται και τον χειμώνα φιλοξενεί μεταναστευτικά πουλιά που οδεύουν από την [Αφρική](https://www.travelmyth.gr/αφρικη/ξενοδοχεια) στην [Ευρώπη](https://www.travelmyth.gr/ευρωπη/ξενοδοχεια).  

  

Η Γαύδος υπήρξε **τόπος εξορίας** και μπορείτε να δείτε το **κτίσμα** που έζησαν εξόριστοι, μεταξύ άλλων ο Άρης Βελουχιώτης, κοντά στην παραλία Σαρακίνικο, βόρεια του λιμανιού της Καραβέ.  

  

Η σπουδαιότητα του νησιού κατά την αρχαιότητα ήταν μεγάλη και οι κάτοικοι που ζούσαν σε αυτό ήταν χιλιάδες. Στον όρμο του Λαύρακα στα βορειοδυτικά, έχουν βρεθεί **τάφοι** και κτίσματα που χρονολογούνται από τη **μινωική εποχή**. Ευρήματα στη θέση Ψαθί, μαρτυρούν επίσης την ύπαρξη μινωικού οικισμού στο νησί. Στην περιοχή του Αγίου Ιωάννη, θα δείτε τα ερείπια πόλης από την πρώτη **βυζαντινή περίοδο**. Ανασκαφές έχουν γίνει ακόμη στο Σαρακίνικο και στον Κόρφο.  

  

Στη Γαύδο λειτουργεί μικρό **Λαογραφικό Μουσείο** στην περιοχή Μετόχι, κοντά στον οικισμό Κόρφο.  

  

Αξίζει να σημειωθεί ότι παλαιότερα, η Γαύδος αποτελούσε αυτόνομη επισκοπή. Σήμερα θα συναντήσετε πολλές **εκκλησίες** και τη μητρόπολη του νησιού, την **Αγία Τριάδα** στο Καστρί.  

  

Τέλος, αξιοθέατο θεωρείται η **παραλία του Άη Γιάννη** που έχει ανακηρυχθεί από το Discovery Channel ως η δεύτερη καλύτερη παραλία στον κόσμο. Φυσικά, η Γαύδος διαθέτει πολλές ακόμη παρθένες παραλίες απαράμιλλης ομορφιάς.



3c7795a02e66996aed07fe3827c1c38c
### Ποιες παραλίες έχει η Γαύδος;


travelmyth.gr
2021.04

Στη Γαύδο θα συναντήσετε μερικές από τις καλύτερες παραλίες όχι μόνο της Ελλάδας αλλά και του κόσμου. Οι περισσότερες παραλίες του νησιού δεν είναι οργανωμένες και η πρόσβαση γίνεται με πεζοπορία.  

  

Δίπλα στο λιμάνι της Γαύδου υπάρχει μία μικρή παραλία με άμμο και βότσαλο. Η παραλία **Καραβέ** δεν είναι οργανωμένη.  

  

Περίπου δύο χιλιόμετρα νότια της Καραβέ βρίσκεται η παραλία **Κόρφος**. Υπάρχει δρόμος για να φτάσετε στην παραλία με το αυτοκίνητο, αλλά και μονοπάτι που συνδέει την Καραβέ με τον Κόρφο. Στην παραλία θα συναντήσετε άμμο, ψιλό βότσαλο αλλά και άργιλο.  

  

Αν κατευθυνθείτε περίπου ένα χιλιόμετρο νοτιότερα θα συναντήσετε την απόμερη παραλία **Λακούδι**. Η πρόσβαση γίνεται μέσω του μονοπατιού που οδηγεί προς την Τρυπητή, ωστόσο για να φτάσετε στο Λακούδι απαιτείται η κατάβαση ρέματος από την τοποθεσία Λιμνί. Η παραλία με τα λευκά βότσαλα και τα κρυστάλλινα νερά δεν είναι εύκολα προσβάσιμη όμως αξίζει να την επισκεφθείτε και να δείτε τις σπηλιές και τα απολιθώματα στα βράχια. Αξιόλογοι γεωλογικοί σχηματισμοί εντοπίζονται και λίγο πιο δίπλα στην περιοχή Πλύστρες όπου θα δείτε θαλάσσιες σπηλιές και φυσικής προέλευσης πέτρινες καμάρες.  

  

Νοτιότερα, 4 χλμ. από το χωρίο Κόρφος βρίσκεται η παραλία **Τρυπητή** με τις τρεις διαδοχικές καμάρες ή αλλιώς Καμαρέλες. Μπορείτε να προσεγγίσετε την παραλία με σκάφος ή από μονοπάτι που ξεκινά από τον Κόρφο ή τα Βατσιανά. Στη διαδρομή θα συναντήσετε πέτρινες αγροικίες από το παρελθόν και σημεία από όπου θα έχετε μοναδική θέα στο Λιβυκό Πέλαγος. Η παραλία της Τρυπητής είναι αμμώδης στο ανατολικό της κομμάτι και βοτσαλωτή στο δυτικό όπου και βρίσκεται το ακρωτήρι με τις τρεις καμάρες. Πάνω από τις Καμαρέλες βρίσκεται ο θρόνος, η υπερμεγέθης καρέκλα από όπου θα θαυμάσετε τη θέα από το νοτιότερο σημείο της Ελλάδας και της Ευρώπης. Δίπλα στην παραλία Τρυπητή βρίσκεται η θαλασσολίμνη Αλυκή που το χειμώνα φιλοξενεί αποδημητικά πτηνά.  

  

Βόρεια της Καραβέ βρίσκεται η δημοφιλής παραλία **Σαρακίνικο** με την ξανθιά αμμουδιά και τα ρηχά νερά. Μόλις ενάμισι χιλιόμετρο βόρεια του λιμανιού της Γαύδου βρίσκεται αυτή η πανέμορφη παραλία όπου θα βρείτε ταβερνάκια και αναψυκτήρια. Κοντά στην παραλία βρίσκεται και το κτίσμα στο οποίο έμεινε ο Άρης Βελουχιώτης και πολλοί άλλοι εξόριστοι κατά το παρελθόν.  

  

Τέσσερα χιλιόμετρα δυτικά από το Σαρακίνικο βρίσκεται η φημισμένη παραλία του **Άη Γιάννη ή Αγίου Ιωάννη**. Το εξωτικό μέρος με την παχιά άμμο είναι σύμφωνα με το Discovery Channel η δεύτερη καλύτερη παραλία στον κόσμο. Η πρόσβαση γίνεται με όχημα από την Καραβέ και με μονοπάτι από το Σαρακίνικο. Το μέρος θυμίζει σκηνικό από την Αφρική και η άγρια ομορφιά του τοπίου με τους πανάρχαιους κέδρους κερδίζει τους επισκέπτες και τους αμέτρητους κατασκηνωτές. Η παραλία του Άη Γιάννη δεν είναι οργανωμένη, αλλά υπάρχει ταβερνάκι σε κοντινή απόσταση.  

  

Δυτικά του Άη Γιάννη βρίσκεται η παραλία **Λαυρακάς**, μία από τις πιο απομονωμένες παραλίες της Γαύδου. Για να φτάσετε στην αμμώδη παραλία θα χρειαστεί να ακολουθήσετε μονοπάτι από τον Άη Γιάννη.  

  

Έξι χιλιόμετρα βορειοδυτικά του λιμανιού της Καραβέ βρίσκεται η παραλία **Πύργος**. Η πρόσβαση γίνεται μέσω της διπλανής παραλίας του Λαυρακά ή με πεζοπορία από τον οικισμό της Αμπέλου. Η παραλία του Πύργου αποτελείται από δύο αμμουδιές που χωρίζονται μεταξύ τους με βράχο.  

  

Ανάμεσα στις παραλίες Λαβρακάς και Πύργος βρίσκεται η μικρή αμμώδης παραλία **Σταυρολίμνη**. Η πρόσβαση γίνεται και από τις δύο διπλανές παραλίες και αν βρεθείτε στην περιοχή κατά τους μήνες Απρίλιο και Μάιο θα βρείτε νωπό αργιλώδες χώμα για να απολαύσετε φυσικό σπα.  

  

Στη βορειοδυτική πλευρά του νησιού βρίσκεται η αμμώδης παραλία **Ποταμός**. Μπορείτε να προσεγγίσετε το μέρος μέσω χωματόδρομου που καταλήγει 500 μέτρα ανατολικά της ακτής ή μέσω εύκολου πεζοπορικού μονοπατιού. Το μονοπάτι ξεκινά από τον οικισμό Άμπελο και η διαδρομή έως την παραλία διαρκεί πάνω από μία ώρα, είναι όμως μαγευτική. Ακολουθώντας το μονοπάτι θα συναντήσετε διακλάδωση για τον βραχώδη κόλπο Μπο. Στην περιοχή θα δείτε αμέτρητα πεύκα και θαλασσόκεδρους και θα απολαύσετε τη θέα προς την ακατοίκητη νησίδα Γαυδοπούλα.



e01ce8961a8ae9c8d11a6482b69e1890
### Τι δραστηριότητες μπορώ να κάνω στη Γαύδο;


travelmyth.gr
2021.04

Η Γαύδος είναι το νησί στο οποίο θα χαλαρώσετε και θα έρθετε σε επαφή με τη φύση.  

  

Οι λάτρεις της πεζοπορίας θα έχουν την ευκαιρία να ανακαλύψουν τις ομορφιές του νησιού με τα πευκοδάση και τις εξωτικές παραλίες. Υπάρχουν πολλές περιπατητικές διαδρομές που μπορείτε να κάνετε στο νησί για να οδηγηθείτε στα αξιοθέατα και στις παραλίες του. Η πιο αξιόλογη διαδρομή θεωρείται αυτή που συνδέει τον Κόρφο με την Τρυπητή και τα Βατσιανά, καθώς τα τοπία που θα συναντήσετε θα σας μαγέψουν. Η πιο εύκολη **πεζοπορία** γίνεται από το Σαρακίνικο προς τον Αγίαννη και το Λαυρακά.  

  

Ο πλούσιος βυθός της Γαύδου θα εντυπωσιάσει όσους ασχολούνται με την **κατάδυση** και το **snorkeling**. Η Γαύδος και η νησίδα Γαυδοπούλα είναι ενταγμένες στο δίκτυο Natura 2000 και αποτελούν καταφύγιο για απειλούμενα είδη φώκιας και χελώνας, καθώς και σταθμό για μεταναστευτικά πτηνά. Μπορείτε να κάνετε **παρατήρηση της φύσης** και να θαυμάσετε τα πευκοδάση και τους θαλασσόκεδρους που φύονται σε αφθονία στο νησί.  

  

Στη Γαύδο υπάρχει **μουσείο φάρου** και **Λαογραφικό Μουσείο** που μπορείτε να επισκεφθείτε κατά την παραμονή σας στο νησί. Με τη βοήθεια σκάφους θα έχετε τη δυνατότητα να επισκεφθείτε τις πιο δύσβατες παράκτιες περιοχές της Γαύδου.



fb7dd71bca09e87e35ce42a38bed1639
### Που να πάω στη Γαύδο;


travelmyth.gr
2021.04

Η Γαύδος είναι νησί με **γραφικούς οικισμούς** και φυσικό τοπίο απαράμιλλης ομορφιάς. Στο **Καστρί**, την πρωτεύουσα του νησιού θα συναντήσετε πετρόχτιστα σπίτια και σοκάκια που θα σας οδηγήσουν σε ολάνθιστους κήπους. Ακολουθήστε τα **πευκόφυτα μονοπάτια** του νησιού για να ανακαλύψετε εγκαταλειμμένες αγροικίες και να βρεθείτε σε **παραλίες** όπου θα έχετε την αίσθηση απομόνωσης. Ο **Άη Γιάννης** και το **Σαρακίνικο** είναι από τις δημοφιλείς παραλίες του νησιού και δύο από τις ωραιότερες της Ελλάδας.  

  

Επισκεφθείτε την **παραλία της Τρυπητής** με τις **Καμαρέλες** και την υπερμεγέθη **καρέκλα** που βρίσκεται στο νοτιότερο σημείο της Ευρώπης. Ο **Φάρος** που βρίσκεται στη δυτική πλευρά του νησιού είναι το τέλειο μέρος για να απολαύσετε μοναδικά ηλιοβασιλέματα με θέα το πέλαγος. Εκεί βρίσκεται και το **μουσείο φάρου** της Γαύδου. Στο νησί υπάρχει ακόμη ένα μικρό **Λαογραφικό Μουσείο**. Μπορείτε επίσης να επισκεφθείτε το **κτίσμα** στο οποίο έμεινε ο Άρης Βελουχιώτης και άλλοι εξόριστοι κοντά στην παραλία Σαρακίνικο. Αν είστε λάτρεις της περιπέτειας και της αρχαιολογίας, μπορείτε να αναζητήσετε **τάφους** και **ερείπια** από κτίσματα που χρονολογούνται από τη **μινωική εποχή** και τη **βυζαντινή περίοδο**.



27f94e0b31ee4f2b3ef5b200a8fc9da7
### Τι γεύσεις να δοκιμάσω στη Γαύδο;


travelmyth.gr
2021.04

Στη Γαύδο θα απολαύσετε τις παραδοσιακές γεύσεις της Κρητικής κουζίνας.  

  

Στις ταβέρνες του νησιού θα βρείτε φρέσκο **ψάρι** και **θαλασσινά**. Θα δοκιμάσετε επίσης παραδοσιακά **καλιτσούνια**, **χανιώτικο μπουρέκι**, **σφακιανή πίτα** και πιάτα με κύριο συστατικό το **κατσίκι**. Στο νησί θα βρείτε επίσης **μέλι** εξαιρετικής ποιότητας.



bf8b4929294115ade646cd20e0c9cf80
### Που βρίσκεται η Γαύδος;


travelmyth.gr
2021.04

Η Γαύδος είναι νησί στο **Λιβυκό Πέλαγος** ή όπως αλλιώς ονομάζεται, **Νότιο Κρητικό Πέλαγος**. Βρίσκεται στην ανατολική Μεσόγειο, νότια της δυτικής Κρήτης.



5a6aabe860a2ef00346a547fe29093b5
### Που ανήκει η Γαύδος;


travelmyth.gr
2021.04

Η Γαύδος είναι νησί του νομού Χανίων της Περιφέρειας Κρήτης. Η Περιφερειακή Ενότητα Χανίων αποτελείται από τους Δήμους Γαύδου, Χανίων, [Πλατανιά](https://www.travelmyth.gr/πλατανιας/ξενοδοχεια), Αποκορώνου, [Κισσάμου](https://www.travelmyth.gr/κισσαμος/ξενοδοχεια), Καντάνου-Σελίνου και Σφακίων.



b2075dd80f2468b0bfbf21cb3c3ea939
### Ποιος είναι ο πληθυσμός της Γαύδου;


travelmyth.gr
2021.04

Σύμφωνα με την απογραφή του 2011, ο πληθυσμός της Γαύδου ανέρχεται στους 152 κατοίκους.


